
Priekšlikums Eiropas Parlamenta un Padomes regulai, ar ko groza Padomes Regulu (EK) Nr. 1224/2009 un attiecībā uz zivsaimniecības kontroli groza Padomes Regulas (EK) Nr. 768/2005, (EK) Nr. 1967/2006, (EK) Nr. 1005/2008 un Eiropas Parlamenta un Padomes Regulu (ES) 2016/1139 

Proposal for a Regulation of the European Parliament and of the Council amending Council Regulation (EC) No 1224/2009, and amending Council Regulations (EC) No 768/2005, (EC) No 1967/2006, (EC) No 1005/2008, and Regulation (EU) No 2016/1139 of the European Parliament and of the Council as regards fisheries control

	Stadija
	 Pozīcija uz 28. – 29. jūnija ES Lauksaimniecības un zivsaimniecības ministru padomi

	Atsauces uz ES dokumentiem
	Pozīcija Nr. 1 par priekšlikumu Eiropas Parlamenta un Padomes regulai, ar ko groza Padomes Regulu (EK) Nr. 1224/2009 un attiecībā uz zivsaimniecības kontroli groza Padomes Regulas (EK) Nr. 768/2005, (EK) Nr. 1967/2006, (EK) Nr. 1005/2008 un Eiropas Parlamenta un Padomes Regulu (ES) 2016/1139



	1. ES tiesību akta projekta/izskatāmā jautājuma īss apraksts

	2018. gada 30. maijā Eiropas Komisija (turpmāk - Komisija) izplatīja priekšlikumu Eiropas Parlamenta un Padomes regulai, ar ko groza Padomes Regulu (EK) Nr. 1224/2009 un attiecībā uz zivsaimniecības kontroli groza Padomes Regulas (EK) Nr. 768/2005, (EK) Nr. 1967/2006, (EK) Nr. 1005/2008 un Eiropas Parlamenta un Padomes Regulu (ES) 2016/1139 (turpmāk - regulas priekšlikums). 
2018. gada 18. jūnija Eiropas Savienības (turpmāk – ES) Lauksaimniecības un zivsaimniecības ministru padomes sanāksmē notika pirmā apspriešanās par regulas priekšlikumu. 
Komisija regulas priekšlikumu prezentēja ES Padomes Iekšējās un ārējās zivsaimniecības politikas jautājumu darba grupas (F.24/F.25) (turpmāk – darba grupa) sanāksmē 2018. gada 31. maijā. Kopš tā laika ir notikušas priekšlikuma un tā pārskatīto kompromisu variantu diskusijas vairākās darba grupās, piem.: 2018.gada 12.jūlijā, 19.jūlijā, 2019.gada 17.janvārī, 14.februārī, 22.februārī, 1.martā, 28.martā, 3.- 4.aprīlī, 16.maijā, 27.maijā, 13.jūnijā, 20.jūnijā, 4.jūlijā 20. septembrī, 26.-27.septembrī, 3.oktobrī, 2020.gada 9.janvārī, 27.februārī, 5.martā, 4.jūnijā, 15.jūlijā, 8.-9.oktobrī, 2021.gada 11.februārī, 4.martā, 29.aprīlī, 20.maijā, 3.jūnijā. Lai atvieglotu darba grupas darbu priekšlikums tika sadalīts četrās daļās.
Horvātijas un Vācijas prezidentūras laikā tika sasniegts ievērojams progress 1. un 2.bloka, kā arī 3.bloka daļas kompromisa panākšanā. 
Portugāles prezidentūras laikā darba grupā – š.g. 20.maijā tika skatīts pirmais pārskatītais kompromiss, par kuru tika iegūts vairāku dalībvalstu atbalsts, savukārt citas dalībvalstis joprojām izteica bažas par atsevišķiem nosacījumiem. Š.g. 3.jūnijā Padomes darba grupā skatīja otro pārskatīto kompromisa versiju, kuru atbalstīja vairākums delegāciju.
2021.gada 16.jūnijā priekšlikums tika skatīts COREPER I sanāksmē. Neskatoties uz to, ka Polija, Somija, Itālija, Kipra un Dānija nevar šobrīd atbalstīt priekšlikumu, regulas priekšlikumam tomēr ir ļoti plašs dalībvalstu atbalsts un tādejādi, ES Lauksaimniecības un zivsaimniecības ministru padomē, kas notiks 2021. gada 28.-29.jūnijā ir plānots panākt Padomes vispārējo pieeju.

Priekšlikums paredz pārskatīt zvejas kontroles sistēmu un pielāgot to kopējās zivsaimniecības politikas (turpmāk - KZP) prasībām ar mērķi:
1) novērst kontroles sistēmas nepilnības saistībā ar KZP un citām ES politikas jomām;
2) vienkāršot tiesisko regulējumu un samazināt administratīvo slogu;
3) uzlabot zivsaimniecības datu un informācijas apmaiņu, jo īpaši datu par nozveju, pieejamību, uzticamību un pilnīgumu;
4) novērst šķēršļus, kas kavē noteikumu ievērošanas kultūras attīstību un vienlīdzīgu attieksmi pret uzņēmējiem dalībvalstīs un starp tām.

Pašreizējā ES zvejas kontroles sistēma tika izstrādāta pirms KZP regulas pieņemšanas, un tādēļ tā nav pilnībā saskaņota ar KZP sistēmu. Tā nav spējīga efektīvi risināt pašreizējās un turpmākās vajadzības attiecībā uz zvejas datiem un flotes kontroli, izmantot mūsdienīgas un rentablākas kontroles tehnoloģijas un datu apmaiņas sistēmas, kā arī neatbilst esošajai zvejas praksei un metodēm. Pašreizējā sistēma neatspoguļo arī nesen pieņemtās jaunās un modernās ES rīcībpolitikas, piemēram, stratēģiju attiecībā uz plastmasu, digitālā vienotā tirgus stratēģiju un okeānu starptautisko pārvaldību.
Nesenais Komisijas Normatīvās atbilstības un izpildes programmas (REFIT) novērtējums, Eiropas Revīzijas palātas īpašais ziņojums un Eiropas Parlamenta rezolūcija ir parādījuši, ka zvejas kontroles sistēmai ir trūkumi un tā nav piemērota savam mērķim. Kopš šo dokumentu publicēšanas Eiropas Padomē, Eiropas Parlamentā un Eiropas Zvejas kontroles aģentūrā (turpmāk - EFCA) ir notikušas vairākas diskusijas un viedokļu apmaiņa ar dalībvalstīm un ieinteresētajām personām. Diskusijas apstiprināja, ka starp Eiropas iestādēm un starp tieši iesaistītajām pusēm pastāv vienprātība par to, ka Zivsaimniecības kontroles sistēma nav efektīva un nav pilnībā piemērota, lai sasniegtu KZP mērķus. 


	Balsošanas kārtība. ES tiesību akta izdošanas/jautājuma izskatīšanas juridiskais pamatojums 

	Kvalificētais balsu vairākums. Līguma par ES darbību 43. panta 2. punkts; Līguma par ES darbību 3. panta 1. punkta d) apakšpunkts.

	2. Situācija Latvijā 

	Latvija īsteno KZP izvirzītos nosacījumus, un tās zvejas kontroles sistēma tiek veidota atbilstoši KZP regulas prasībām. Tiešo zvejas kontroli Latvijā veic Valsts vides dienests, kas ir Vides aizsardzības un reģionālās attīstības ministra pārraudzībā esoša tiešās pārvaldes iestāde. Zemkopības ministrija (turpmāk – ZM) izstrādā valsts politiku zivsaimniecības nozares attīstības un zivju resursu pārvaldības jomā un ir iestāde, kas koordinē visu ar zveju saistīto valsts kontroles iestāžu kontroles darbības. ZM atbildībā ir informācijas vākšana un datu apstrādes koordinēšana par zvejas darbībām, kā arī informācijas sniegšana Komisijai, EFCA  un, attiecīgos gadījumos, citām dalībvalstīm. 
Neregulētas, nereģistrētas un nelegālas (turpmāk – NNN) zvejas apkarošanas jomā ZM darbojas kā Latvijas vienotā koordinācijas iestāde, nodrošinot savstarpēju sadarbību starp dalībvalstīm. 
ZM valsts informācijas sistēmā “Latvijas zivsaimniecības integrētās kontroles un informācijas sistēma” (turpmāk – valsts informācijas sistēma) iekļauta informācija, kas nodrošina zvejas pārvaldības un kontroles funkciju veikšanu atbilstoši spēkā esošās kontroles sistēmas prasībām, tai skaitā ietverot informāciju par zvejniekiem, zvejas kuģiem, nozvejas limitiem, nozvejas apjomiem, elektronisko nozvejas žurnālu, pirmajiem zivju pircējiem, kā arī par veiktajām inspekcijām, konstatētiem pārkāpumiem, piešķirtiem sodu punktiem utt. Kopš 2018.gada 1.jūnija valsts informācijas sistēma ir papildināta  ar zivju produktu elektronisko izsekojamības sistēmu, nodrošinot iespēju zvejas produktu partijas kontrolēt visos tirdzniecības posmos un to transportēšanas laikā. Pieeja valsts informācijas sistēmai ir nodrošināta tādiem Latvijas kontroles dienestiem kā Valsts vides dienests, Valsts ieņēmumu dienesta Muitas pārvalde, Pārtikas un veterinārais dienests.
Kopš 2021.gada1.janvāra ir spēkā prasība Latvijas komerczvejniekiem, kuri zvejo piekrastes ūdeņos, nozveju reģistrēt elektroniskajā piekrastes zvejas žurnālā, no 2023.gada 1.janvāra šāda prasība nozveju reģistrēšanai tika attiecināma arī uz zvejniekiem, kuri piekrastes ūdeņos zvejo pašpatēriņam. 
Tāpat arī jāatzīmē, ka kopš 2019.gada, kad ar Komisijas regulu tika ievesti ārkārtas pasākumi saistībā ar mencas zvejas liegumu, kā arī turpmāk – 2020. un 2021.gadā, pieņemot attiecīgā gada Baltijas jūras kvotu regulu, kura aizliedza mencas specializēto zveju un noteica mencas piezvejas ziņošanu, Latvijā, lai nodrošinātu mencas kontroles pasākumus, tika ieviesta elektroniskā zvejas datu ziņošana. Tās rezultātā zvejnieki ar e-pasta vai īsziņas palīdzību sniedz Valsts vides dienestam zvejas datus. Līdz ar to zvejas kontroles pilnveidošanai un uzlabošanai jau šobrīd, nesagaidot Kontroles regulas priekšlikuma apstiprināšanu, Latvijā pakāpeniski tiek ievesti digitālie rīki (elektroniskā ziņošana, elektroniskā nozvejas reģistrēšana). 
Komisija, veicot datu pārvaldības un kontroles sistēmas auditu 2016.- 2017. gadā, Latvijas zvejas kontroles sistēmu atzina par atbilstošu KZP mērķim (audita 16/04/2018 gala ziņojums Ref. Ares(2018)2013065).
Saistībā ar zvejas kuģu dzinēju jaudas verifikāciju, Latvijā jau šobrīd, atbilstoši ES regulai, ir noteikta procedūra, kas nosaka kārtību kādā tiek veikta datu verifikācija par dzinēja jaudas atbilstību. Valsts vides dienests, gadījumā, ja pēc riska analīzes tiek konstatēta nepieciešamība veikt zvejas kuģu dzinēju jaudas verifikāciju, tas sadarbībā ar Latvijas Jūras akadēmiju veic atbilstošas procedūras.
Savukārt attiecībā uz atpūtas zvejā (jeb makšķerēšanā) iesaistīto personu reģistrāciju un to nozvejas elektroniskās ziņošanas pienākumu, Latvijā makšķerēt ir tiesības personai, kurai zivju ieguves laikā ir klāt: derīga makšķerēšanas karte vai internetā iegādāta makšķerēšanas karte, kurā norādīts personas vārds, uzvārds un personas kods, vai tiek nosaukts elektroniski iegādātās kartes numurs, kā arī dokuments, kas ļauj identificēt personu un tās vecumu (fotogrāfija, vārds, uzvārds un personas kods). Latvijas likumdošana paredz, ka makšķerēšanas karte nav nepieciešama personām, kas jaunākas par 16 gadiem un vecākas par 65 gadiem, kā arī personām ar invaliditāti. Šobrīd Latvijā spēkā esošie normatīvie akti vispār nenosaka makšķernieku pienākumu ziņot zivju  nozveju, bet nosaka lomā paturēto konkrēto sugu zivju daudzumu.

	
Ietekme uz budžetu 

	Nav.

	3. Latvijas Republikas pozīcija

	Latvija atbalsta vispārējās pieejas kompromisa teksta apstiprināšanu pašreizējā redakcijā un atbalsta ierosinājumu aicināt Padomi apstiprināt vispārējo pieeju, kā tas ir izklāstīts dokumenta 9390/21 pielikumā (ADD 1).
Vienlaikus Latvija vēlas norādīt, ka arī iepriekš atbalstīja nepieciešamību pārskatīt zvejas kontroles sistēmu ES, ņemot vērā, ka esošā kontroles sistēma un metodoloģijas ir novecojušas un efektīvi nerisina vajadzības attiecībā uz zvejas datiem un zvejas flotes kontroli. 
Latvija  uzskata, ka regulas priekšlikums veicinās KZP īstenošanu, proti, nodrošinot efektīvu zvejas kontroli, tiks panākta zvejas veikšana maksimālā ilgtspējīgas ieguves apjomā, samazinātas nevēlamās nozvejas, izskausti nozveju izmetumi, kā arī tiks vienkāršotas spēkā esošās regulas. 
Latvija augsti vērtē sadarbību ar prezidentūru, kā rezultātā ir panākts kompromiss Latvijai svarīgākajos jautājumos, t.sk. par piekrastes kuģu (“Small - scale vessels”) kontroli, par attālināto elektronisko uzraudzību, lai kontrolētu izkraušanas pienākumu (“Remote electronic monitoring (REM) to control the landing oblgation”); par zvejas kuģu dzinēja jaudas kontroli (“Control of engine power”; par atpūtas zveju (“Recreational fisheries”), kā arī par sankciju sistēmas pārskatīšanu.

	Īpašas Latvijas Republikas intereses

	-

	4. Citu ES dalībvalstu viedokļi

	2021. gada 16. jūnija COREPER I sanāksmē paustie viedokļi:

Polija, Somija, Itālija, Kipra un Dānija pagaidām nevar atbalstīt priekšlikumu.

Polija pateicas visiem, kas pēdējo trīs gadu laikā ir strādājuši pie šiem grozījumiem un kopumā vienmēr ir atbalstoši attiecībā uz uzlabojumiem. Tomēr, norāda, ka esošais piedāvājums nenodrošina vajadzīgos uzlabojumus, piemēram, ir neproporcionāls administratīvais slogs mazajai flotei, kas zvejo ar pasīvajiem zvejas rīkiem. Nevar atbalstīt pašreiz priekšlikumu, bet gala vārdu atstāj ministram ES Lauksaimniecības un zivsaimniecības ministru padomes sanāksmē.
Igaunija kopumā atbalsta priekšlikumu, bet atzīmē, ka svarīgi bija panākt atkāpi mazajai flotei. Atzīmē, ka ir tehniskie iebildumi, par kuriem Igaunija ir iesniegusi arī rakstiskos komentārus. 
Somija norāda, ka pateicas prezidentūrai par dalībvalstu interešu ievērošanu priekšlikuma izskatīšanas laikā, jo Komisijas sākotnējais priekšlikums Somijai bija nepieņemams. Ir divas problēmas – 14.4.pants nevar tikt attiecināts uz mazo floti. Pagaidām nevar atbalstīt prezidentūras kompromisa variantu.
Nīderlande pateicas par jautājuma virzību, jo tas ir svarīgs jautājums. Norāda, kompromisa vārdā atbalsta prezidentūras piedāvāto kompromisa variantu.
Spānija norāda, ka ģeopozīcijas noteikšanas prasība un VMS sistēma mazajai flotei ir apgrūtinājums, jo būs jāaprīko 950 kuģi. Kompromisa vārdā atbalsta priekšlikumu, bet pievienos paziņojumu.
Dānija pateicas par priekšlikumu, bet norāda, ka gala lēmumu pieņems ministrs ES Lauksaimniecības un zivsaimniecības ministru padomē.
Beļģija neskatoties uz vairākiem iebildumiem uzskata, ka ir panākts ietiekošs progress, lai Padome varētu aicināt Parlamentu uz sarunām par kontroles priekšlikumu pārskatīšanu. 
Itālija pateicas par ieguldīto darbu visām iesaistītajām prezidentūrām un saprot, ka ir darīts daudz, lai tas derētu dalībvalstīm. Norāda, ka 13.pants nav akceptējams, kā arī 39.pants ir svītrojams, jo galīgi neder Itālijas flotei. Priekšlikuma 41.a pants nav pietiekoši uzlabots, attiecīgi neder Itālijai. Norāda, ka diemžēl pagaidām nevar atbalstīt piedāvāto tekstu. Gala vārds paliek ministram.
Francija pateicas par šī svarīgā jautājuma virzību, kas ir svarīgs ne tikai ES robežās, bet arī pasaules redzējumā. 
Zviedrija, Horvātija, Īrija, Latvija, Slovēnija kopumā var atbalstīt prezidentūras piedāvāto kompromisa priekšlikumu.
Malta norāda, ka priekšlikums, ir vairāk nekā sarežģīts, bet ievērojot jautājuma svarīgumu, ir gatavi virzīties uz priekšu, lai varētu uzsākt sarunas ar Eiropas Parlamentu.
Vācija uzsver, ka iepriekšējās prezidentūras ir darījušas daudz, bet Portugāles prezidentūra panāca vairāk, kā rezultātā Vācija atbalsta kompromisa tekstu.
Kipra pateicas par prezidentūras ieguldījumu, bet ievērojot, ka prasības mazajai flotei ir pārāk lielas. Kipra norāda, ka pašlaik nevar atbalstīt un gala lēmumu atstāj ministram, kas to paudīs ES Lauksaimniecības un zivsaimniecības ministru padomē.
Austrija norāda, ka var atbalstīt priekšlikumu, lai gan Komisijas sākotnējā priekšlikuma teksts bija Austrijai tuvāks.

ES Padomes 2021. gada 3. jūnija darba grupas "Iekšējā un ārējā zivsaimniecības politika" sanāksmē paustie viedokļi:
Nīderlande, Īrija izteica parlamentāru izpētes atrunu. 
Polija informē, ka ir iebilde par 9.pantu. Jaunais 9.panta 3a punkts neatrisina problēmu kopumā. 
Dānija norāda, ka progress ir jūtams, bet tomēr atbalstīt priekšlikumu nevar.
Beļģija norāda, ka ir spēkā pieteiktā pārbaudes iebilde.
Somija norāda, ka ir jāatrod vēl risinājumi dažiem jautājumiem, kas noteikti ir jāuzlabo.
Itālija vēlas atgādināt par sarkanajam līnijām, kā rezultāta norāda, ka atbalstīt kompromisa priekšlikumu pagaidām nevar.

	5. ES institūciju viedokļi

	2021. gada 16. jūnija COREPER I sanāksmē paustie viedokļi:

Komisija norāda uz lielo ieguldījumu zvejas kontrolē un labajiem priekšlikumiem, kas iekļauti priekšlikumā, lai tiktu nodrošināta ilgtspējīga zveja ilgus gadus uz priekšu. Papildus, Komisija norāda, ka ne viss ir tik labi, kā gribētos, jo virkne priekšlikumu, diskusiju laikā ir noraidīti, vai padarīti krietni vājāki, nekā sākumā tika iecerēts.

ES Padomes 2021. gada 3.jūnija darba grupas "Iekšējā un ārējā zivsaimniecības politika" sanāksmē paustie viedokļi:
Komisija cer, ka drīz tiks sasniegta vispārīgā pieeja, lai likumdevēji varētu uzsākt diskusijas par priekšlikumu. Pielaides jautājums varētu būt elements, kas priekšlikumu pavājina (mīkstina). Norāda, ka izsekojamības ziņā, priekšlikums arī neiet pārāk tālu. Uzskata, ka piemēram aprīkot visus kuģus vienādi ir vienkāršāk, nekā taisīt izņēmumus kaut kādai kuģu kategorijai. Komisijai nepatīk, ka jebkuras atkāpes pavājina pašu priekšlikumu.

	6. Saskaņošana

	Saskaņots ar Ārlietu ministriju un Vides aizsardzības un reģionālās attīstības ministriju.

	Atšķirīgie viedokļi

	Nav.

	7. Saskaņošana ar Saeimas Eiropas lietu komisiju

	Plānota 28.06.2021.

	8. Konsultācijas ar nevalstiskajām organizācijām un sociālajiem partneriem

	Saskaņots starpinstitūciju darba grupā “Zivsaimniecība”, kurā ir iekļauti arī nevalstisko organizāciju pārstāvji no Ziemeļkurzemes zivsaimnieku apvienības, Kurzemes Zvejnieku asociācijas, Latvijas Pašvaldību savienības. 





Zemkopības ministrs 						K.Gerhards

